**Dor de Costache Ioanid**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

S-a-nvăpăiat a cer cuvântul scris

Și poezia are alte haine

De când prin stânci, pe buze de abis,

Poetul, pe Horebul interzis,

Urca dezvăluind din ceață...taine.

A coborât apoi cu suflet plin

De dragoste, de foc, de duioșie,

Purtând în el și cerul opalin

Și luciul stâncilor, adamantin,

Și toate ni le-a pus în poezie.

Columbe de omăt luau apoi

Pe aripi tot nectarul din cuvinte

Şi tainic uguind , în zbor vioi,

Duceau al poeziilor şuvoi

Departe, mai departe de sorginte

Şi-am fost înfăşuraţi de-acest fluid

Ca de un vis, de-o tainică colindă,

Iar sufletele-atinse sorb avid

Din stihul cristalin de Ioanid

Cu dragoste cât poate să cuprindă.

Curg viu Scripturile din vers în vers

Şi toţi eroii-şi împlinesc destinul

Cuprinşi în aceast liric univers,

Marcând ca borne drumul de neşters

Ce leagă pământescul cu divinul.

E-atât de bine-aici, în versul lui,

Atât de cald, de luminos, de-„acasă”

C-aş face invitaţie oricui

Dar când privesc în jur şi gazda nu-i,

Aşa un dor adânc de el m-apasă.

Dar ştiu că a plecat, suflet candid,

Ca să recite şi în veşnicie,

Şi până-l voi vedea, afirm solid:

Da, poezia este Ioanid

Iar Ioanid rămâne poezie!

Simion Felix Marțian